钦定古今图书集成/明伦汇编/官常典/第071卷 > 新浦侯子云
## 钦定古今图书集成/明伦汇编/官常典/第071卷 > 新浦侯子云

按《南史齐豫章文献王传》：“文献王嶷子子云，字景乔。
年十二，齐建武四年封新浦县侯。自制拜章，便有文
采。梁天监初，降爵为子。及长，勤学有文藻。弱冠撰《晋
书》，至年二十六，书成百馀卷，表奏之，诏付秘阁。子云
性沈静，不乐仕进，丰神闲旷，任性不群。夏月对宾客，
恒自裸袒，而兄弟不睦，乃至吉凶不相吊问，时论以”
此少之。年三十万，起家为秘书郎，迁太子舍人。撰《东
宫新记》奏之，敕赐束帛。累迁丹阳郡丞。湘东王绎为
丹阳尹，深相赏好，如布衣之交。中大通三年，为临川
内史，在郡以和理称，人吏悦之。还除散骑常侍，历侍
中、国子祭酒。梁初，郊庙未革，牲牷乐辞，皆沈约撰，至
是承用。子云启宜改之，敕答曰：“此是主者守株，宜急
改也。”仍使子云撰定。敕曰：“郊庙歌辞，应须典诰大语，
不得杂用子史文章浅言。”而沈约所撰，亦多舛谬。子
云作成，敕并施用。子云善草隶，为时楷法，自云善效
锺元常、王逸少，而微变字体。尝答敕云：“臣昔不能拔
赏，随时所贵规摹。”子敬，多历年所。年二十六，著《晋史》
至《二王列传》，欲作《论草隶法，言不尽意，遂不能成。略
指论飞白一事而己。十许年始见敕旨〈论书〉》一卷，商
略笔状洞彻字体，始变。子敬全范，元常。逮尔以来，自
觉功进。其书迹雅为武帝所重。帝尝论书曰：“笔力劲
骏，心手相应，巧逾杜度，美过崔寔，当与元常，并驱争
先。”其见赏如此。出为东阳太守。百济国使人至建邺
求书，逄。子云为郡，维舟将发，使人于渚次候之，望船
三十许，步行拜行前。子云遣问之，答曰：“侍中尺牍之
美，远流海外，今日所求，唯在名迹。”子云乃为停船三
日，书三十纸与之，获金货数百万。性吝，自外答饷，不
书好纸，好事者重加赂遗，以要酬答。太清元年，复为
侍中、国子祭酒。二年，侯景寇逼，子云逃民间三年。宫
城失守，奔晋陵，馁卒于显云寺僧房，年六十三。所著
《晋书》一百一十卷，《东宫新记》二十卷。子特字世达，早
知名，亦善草隶，时人比之卫恒、卫瓘。武帝尝使特书，
及奏，帝曰：“子敬之迹不及逸少、萧特之书。”遂逼于父。
位太子舍人，海盐令，坐事免。先子云卒。遗启简文求
为墓志铭，帝为制铭焉。子云弟子晖，字景光，少涉学，
亦有文才。性恬静，寡嗜欲。尝预重云殿听制讲《三慧
经》，退为讲赋奏之，甚见赏。卒于骠骑长史。